أکِس معتبر محقق سٕندِ حثۍیتہٕ کور تمٔۍ کٔشیرِ ہٕندٮ۪ن فارسی توٲریخن، فارسی اَدبُک تہٕ کٲشِر ادبُک پزنہٕ پٲٹھۍ مُطالعہٕ، اصل کتَھ چھے یہ زِ تسُند دِل و دماغ چھُ اسلٲمی جذبہٕ تہٕ خلوٗص سٍتۍ بُربکہٕ ، سُہ چھُنہٕ عام وٲعظ مگراِسلٲمی فکرو نظر تھاون وول آسنہٕ کِنۍ چُھس علمی تہٕ ادبی سوتھرس پٮ۪ٹھ قلمی کٲم کرنہٕ وِز امیُک ظۅن روزان۔ تسٕنزِ رہنمٲئی منز یِمو سکالرو ایم،فل یا پی، ایچ ، ڈی خٲطرٕ مقالہٕ تیار کٔرۍ تِمن مقالُن ہُند فہرست وُچھِتھ چھُ اَمہ کتھِ ہُند ثبوٗت میلان ،مثالے سہروردی صوٗفی سِلسلہٕ تہٕ حضرت شیخ حمزہ مخدوٗمؒ کشمیری ،منقبت الجواہرُک تنقیدی جٲیزٕ، وسطِ ایشیاہُک کبروی صوٗفی سِلسلہٕ ، بیہقی ساداتن ہُند رول کٔشیر منز، کٲشرِ زبٲنہ تہٕ ادبس منز اِسلٲمی عنصر،بیربل کاچروٗ سٕنزِ منتخب اُلتواریخُک تنقیدی جٲیزٕ وغٲرٕ۔ "کٔشیرِ بالہٕ اَپارِ" نٲوۍ تحقیقی کتابہ ِ منز چھِ پوگلی تہٕ کشتوارۍ بوٗلٮ۪ن متعلق زٕ اہم باب درج۔مرغوب صٲبٕنۍیہ کتاب گٔے 1982ءمنزشایع۔اَتھ منز چھُ جومۍصوبس اندرکٲشُربولن والٮ۪ن علاقن ہُند تمدنی تہٕ تہذیبی توٲریخ تہ باونہٕ آمُت۔ مرغوب صٲبن لیکھۍ بالہٕ اَپٲرۍمٮ۪ن کارِ وۅگہٕ نٮ۪ن شٲعرن ،عبدالرحیم اعمیٰ غلام رسول کامگارتہٕ رساجاودانی یَس متعلق مونو گراف ،یِم بہرحال تسٕنزِ تحقیقی تہٕ تنقیدی کامہ ہٕندِسٕے وانگس منزیوان چھِ۔اَمہ علاوٕچھُ تِمو ولی اللہ مٔتِس متعلق تہ مونو گراف لیوٗکھمُت ۔ 1982منزٕے کٔر یِمو کٲشرِس رسم الخطس متعلق"مرغوب تھیوری" پیش اماپوز کٲشُرلیکھُن والٮ۪و عملٲو نہٕ یہ تھیوری ،نتہٕ زَن اَتھ متعلق سپٕدۍ بحث تہ تہٕ واد واد تہ، اماپوز توٲریخ کرنہٕ اَتھ کو ششہ نظر انداز۔